Επιστροφή στην Ουάσιγκτον για τον Πρόεδρο Ομπάμα
ο Πρόεδρος της Βουλής αναφέρθηκε στην λαϊκή εντολή για συνεργασία
Ο Πρόεδρος Ομπάμα και η οικογένεια του επέστρεψαν την Τετάρτη το βράδυ στην Ουάσιγκτον απ’ το Σικάγο, όπου γιόρτασε την επανεκλογή του στο Λευκό Οίκο. Τα τελευταία αποτελέσματα δείχνουν τον κ. Ομπάμα να κερδίζει 303 εκλεκτορικές ψήφους, έναντι 206 που πήρε ο Ρεπουμπλικανός αντίπαλος του, Μιτ Ρόμνι. Πάντως δεν έχει ακόμη ανακοινωθεί το αποτέλεσμα απ’ την Φλόριντα, όπου ακόμη καταμετρώνται ψήφοι. Πάντως, η ισορροπία δυνάμεων στο αμερικανικό Κογκρέσο παραμένει ίδια μετά τις εκλογές της Τρίτης, με τους Δημοκρατικούς να συνεχίζουν να ελέγχουν τη Γερουσία και τους Ρεπουμπλικανούς να διατηρούν την πλειοψηφία στη Βουλή των Αντιπροσώπων. Ο ηγέτης της πλειοψηφίας στη Γερουσία, Χάρρυ Ρήντ, δήλωσε ότι τώρα που οι εκλογές τελείωσαν, είναι καιρός να βάλουμε στην άκρη τις διαφορές μας και να βρούμε λύσεις και συμβιβασμούς στα προβλήματα που αντιμετωπίζει η χώρα. Επίσης σε δηλώσεις του προς δημοσιογράφους στο Καπιτώλιο τη Τετάρτη, ο Πρόεδρος της Βουλής, Τζον Μπέινερ, συνεχάρη τον Πρόεδρο Ομπάμα και τον Αντιπρόεδρο, Τζο Μπάιντεν, για την νίκη τους, αλλά προειδοποίησε ότι χρειάζεται άμεση κινητοποίηση για την επερχόμενη «δημοσιονομική κρίση», δηλαδή τις αυτόματες αυξήσεις φόρων και περικοπές δαπανών, ύψους 600 δισεκατομμυρίων δολαρίων, που θα ισχύσουν από την 1 Ιανουαρίου, μετά από νόμο που έχει εγκριθεί με την υποστήριξη και των δύο κομμάτων. Ο κ. Μπέινερ δήλωσε ότι ο αμερικανικός λαός που επανεξέλεξε τους Ρεπουμπλικανούς στο πηδάλιο της Βουλής, έδωσε στους πολιτικούς την εντολή να συνεργαστούν. Τα ξημερώματα της Τετάρτης, ο αμερικανός Πρόεδρος ευχαρίστησε τους υποστηρικτές του, που είχαν συγκεντρωθεί στο αρχηγείο του στο Σικάγο, λέγοντας τους «ότι τα καλύτερα έρχονται». Όπως είπε, ανυπομονεί να συζητήσει με τον κ. Ρόμνεϊ θέματα στα οποία οι δύο τους μπορούν να συνεργαστούν. Στη νικητήρια ομιλία του, ο Πρόεδρος παραδέχθηκε ότι υπάρχουν βαθιές πολιτικές διαφοροποιήσεις σε ολόκληρη τη χώρα, αλλά, όπως είπε, οι αμερικανοί πολίτες έχουν κοινά όνειρα και ελπίδες για τη χώρα τους. Σηκώνονται ή πέφτουν όλοι μαζί σαν μια χώρα, σαν ένας λαός, δήλωσε χαρακτηριστικά ο κ. Ομπάμα. Επίσης ο κ. Ομπάμα ευχαρίστησε τον κ. Ρόμνεϊ και τον υποψήφιο ρεπουμπλικανό αντιπρόεδρο Πωλ Ράιαν, λέγοντας ότι παρότι έδωσαν έντονες μάχες και είχαν διαφωνίες σε πολλά θέματα και οι δύο πλευρές μοιράζονται την βαθύτατη αγάπη τους για τη χώρα.